**Fantezii în acuarelă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă uit la ceas și plouă cu secunde,

Nici Noe n-a avut așa potop,

Sticla de votcă nu mai are dop

De când te-aștept, iubito, și-mi răspunde

La ușă-administratorul de bloc.

La semafor e verde sau e stop?

Că sunt nebun, bruneta mea de top,

Când treci pe stradă cu pantofi cu toc

Și eu adun nisipul din clepsidră,

Îl mestec cu rachiu ca pe un grog,

De nu vii astăzi doar în necrolog

Poți pomeni că nu ai fost anhidră.

- Anhidră?... Tu nu vezi ce e afară?

De ce nu-mi ieşi în cale c-o umbrelă

Ori poate mă preferi o acuarelă

Pe o pictură strict vizionară,

Când diluată de atâta ploaie

Ţi-aş curge-ncet pe buze,-apoi pe gât,

Pe piept aş zăbovi numai atât

Cât să aprind acolo o văpaie.

M-ai lua în palme şi-amețit de vise

Mi-ai tatua cu degetul pe piele

Savoarea sentimentelor rebele

Şi primul vers al rimelor nescrise.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014